秦女行
作者：曾季貍
朝代：宋

paragraphs: 妾家家世居淮海，郎罷聲名傳海內。
自從貶死古藤州，門戶凋零三十載。
可憐生長深閨裏，耳濡目染知文字。
亦嘗强學謝娘詩，未敢女子稱博士。
年長以來逢世亂，黄頭鮮卑來入漢。
妾身亦復墮兵間，往事不堪回首看。
飄然一身逐胡兒，被驅不異犬與雞。
奔馳萬里向沙漠，天長地久無還期。
北風蕭蕭易水寒，雪花席地經燕山。
千杯虜酒安能醉，一曲琵琶不忍彈。
吞聲飲恨從誰訴，偶然信口題詩句。
眼前有路可還鄉，馬上無人容我去。
詩成吟罷只茫然，豈意漢地能流傳。
當時情緒亦可想，至今聞者猶悲酸。
憶昔中郎有女子，亦陷虜中垂一紀。
暮年不料逢阿瞞，厚幣贖之歸故里。
惜哉此女不得如，終竟老死留穹廬。
空餘詩話傳悽惻，不減胡笳十八拍。